復用前韵贈祠部陳元輿
作者：晁補之
朝代：宋

paragraphs: 行樂曾聞戒遲暮，人生波上飛鳬聚。
蘭亭往事如過雨，山陰脩竹空千古。
陳侯揮翰少年時，三賦聲名動人主。
可是高才棄繩矩，自然采繡非針縷。
五十天南把一麾，猶得無襦歌叔度。
邂逅西城築冶墟，王官繼日車連戶。
自言春晚洞庭歸，日落江南得佳句。
傾蓋何妨許如故，執鞭况是平生慕。
但憂筆陳困攻堅，儻許尋盟解圍去。